**Eesti Juristide Liidu noorjuristide tegevuskava 2016. aastal**

EJL noorjuristid on aktiivselt tegutsenud 2015. aasta aprillikuust. Kuni tänaseni on liikmeskond aktiivselt ja pidevalt kasvanud (eelmise volikogu istungiga võeti vastu 22 noorjuristi) ning 2016. aasta üheks prioriteediks on noorjuristide seltskonda jätkuvalt kasvatada. Siinkohal kavatsen jätkata juba end tõestanud meetmete edasist kasutamist:

1. Noorjuristide initsiatiivil korraldatakse põnevaid külastusi ja muid üritusi, millekohane informatsioon on kättesaadav kõigile, ent üritusest lubatakse osa võtta vaid EJL liikmetel ning liikmeksastujatel;
2. Õppeaasta alguses kontakteerutakse kõigi Eesti ülikoolidesse sisseastunud juuratudengitega ning saadetakse EJL poolt motiveeriv e-kaart, milles sisaldub ka kutse EJL-ga liitumiseks;
3. Noorjuristide tegevust kajastatakse aktiivselt sotisaalmeedias, mis peaks sihtgrupi seas huvi äratama.

Järgmisel aastal kavatsen programmi sisse lülitada ka ulatuslikuma koostöö noorte ja täisliikmete vahel.

Esitan kaks alternatiivset tegevuskava. See, kumb neist realiseeritakse, sõltub sellest, kas SA Archimedese vahendatud Erasmus+ programmile kirjutatud projektitaotlus saab positiivse vastuse või mitte. Vastus rahastamise või mitterahastamise kohta peaks saabuma detsembrikuu jooksul.

Erasmus+ile kirjutatud projekt kannab pealkirja „Eesti õigustudengite teadlikkuse suurendamine Eesti õigusest ja ühiskonnast ning noorte arvamuse kujundamine Eestile olulistes [õiguslikes] küsimustes”. Siin projektis plaanin teha koostööettepaneku nii Tartu Ülikoolile, teistele noori ühendavatele õigusorganisatsioonidele kui ka nt Justiitsministeeriumile. Läbiv koostööpartnerlus on MTÜ Avatud Vabariigiga, keda kaasatakse eelkõige inimõigustega seotud üritustesse kui ka väljasõitudesse. Kuivõrd projekt on äärmiselt tegevusterohke ning selle eelarve on ligi 30 000 eurot, siis SA Archimedese positiivse vastuse korral baseerub kogu noorjuristide tegevuskava peaasjalikult nimetatud projektile. Niipea, kui rahastus kindel, alustan aktiivseid läbirääkimisi võimalike koostööpartneritega. Kokkuvõtlik tegevustabel on lisatud volikogu päevakava lisadesse (Lisa 1). Siinkohal väärib märkimist asjaolu, et taotluse kohaselt on rahastajaga läbirääkimisel võimalik teha kõikides tegevustes muudatusi – muuta ürituse sisu, koostööpartnereid, toimumisaega ja –kohta jne.

Tuleb aga arvesse võtta ka seda, et antud projekt ei pruugi rahastust saada (otsus langetatakse detsembri alguses, teave projekti rahastamise või mitterahastamise kohta edastatakse taotlejatele 30 päeva jooksul), mistõttu esitan alternatiivse tegevusplaani:

**Jätkuvad õigusega seotud asutuste külastused** noorjuristidega (need jätkuvad ka juhul, kui Erasmus+ projekt saab rahastuse, sest projektitaotlus võimaldab neid). Nimetatud formaat on end tõestanud, kuivõrd oleme Eestis kõige kiiremini suurenev noori kaasav õigusega tegelev organisatsioon. Sedalaadi üritused on äärmiselt populaarsed ning pakuvad huvi ka EJL täisliikmetele, mistõttu asutuste külastused jätkuvad ka 2015/2016 õppeaasta teises pooles. Jaanuaris kohtutakse õiguskantsler Ülle Madisega ning 6. veebruaril siseminister Hanno Pevkuriga.

Kindlasti tegeletakse selle nimel, et saada toetust pikemaajalisele projektile **Vabaühenduste toetusprogrammist**, mida koordineerib SA Kodanikuühiskonna Sihtkapital (edaspidi KÜSK). Antud programmi kaudu on võimalik taotleda kuni 12 000 eurot ühingu arendustegevuseks. Hetkel on KÜSKist taotlemine raskendatud järgmise punkti tõttu:

5.2 Välistatud on järgmiste taotlejate toetamine

5.2.5 ameti-, kutse- ja erialaliidud (k.a. ühingud, mille üheks põhikirjaliseks eesmärgiks on tegutseda
ameti-, kutse- või erialaliiduna), mis koondavad ühe ameti, kutse või eriala inimesi ja edendavad nende ameti-, kutse- või erialaoskusi ja/või kaitsevad nende huve;

*(SA KODANIKUÜHISKONNA SIHTKAPITAL TOETUSTE ERALDAMISE JA SIHIPÄRASE KASUTAMISE KONTROLLIMISE EESKIRI)*

Seetõttu tuleb EJL noorte tegevus suunata väljapoole ning kaasata ka muid inimesi / leida alternatiivne rahastuvõimalus / pidada läbirääkimisi KÜSKiga.

Tegevused, mis baseeruksid KÜSKi programmil, oleksid suuresti sarnased Erasmus+i taotluses kirjeldatud ettevõtmistele, eelarve piiratuse tõttu tuleks aga olulisi kärpeid teha väljasõitudes.

Arenemisvõimalusinäen järgmistes valdkondades: teavitustegevus – TTÜ õigusteaduskonna ametlike listideni jõudmine on suhteliselt raske, kuna miskipärast TTÜ EJL teateid ei kuigi aktiivselt ei vahenda (kuivõrd TTÜ üliõpilaste osalemine Liidu tegevuses on väike). Püüan edaspidi aktiivsemalt kasutada TTÜs õppivate tuttavate kontakte ja ligipääse Facebooki kursustesisestesse kommuunidesse.

Tegevus Tartus: 2015. aastal pöörasin põhirõhu Tallinna üliõpilaste kaasamisele, nüüd kus tundub, et tegevus on hoo sisse saanud, hakkan põhjalikumalt tegelema Tartu Ülikooli üliõpilaste kaasamisega Tartus, korraldama Tartus üritusi (sh osad projektitegevused on kavandatud Tartusse). Tartut pean suuremaks väljakutseks kui Tallinnat, kuivõrd erinevalt Tallinnast toimib Tartus aktiivsel kujul väga palju erinevaid noorteühendusi / muid kontseptsioone, mis juuratudengeid köidavad: Rahvusvaheliste Suhete Ring, Eesti Õigusteadlaste Üliõpilaste Liit, ELSA, Ajalooring, Üliõpilasnõukogu, TÜÜE jpm.

Koostöö ülikoolidega – seda plaanin parandada Eramus+ projekti kaudu, kaasates ülikooli esindajaid konverentsi korraldamisse.

Koostöö teiste noorteorganisatsioonidega – hetkel on läbirääkimised käimas kahe noorteorganisatsiooniga, kes on oma huvi üles näidanud.

2016. aasta sügisel jätkub ka töövarjuprogramm, samuti tegeletakse ühenduse loomisega ning sellega seonduvate tegevustega (nt põhimääruse koostamine).

Kindlasti korraldatakse kevadel õigustudengitele konverents, mille teemapüstituse osas algavad läbirääkimised juba jaanuarikuus. Selle rahastamine saab võimalikuks läbi projekti ja/või osalustasude.

Arvestades asjaolu, et noorjuristide seltskonnas on tekkinud tugev ning teotahteline tuumik, kes on valmis panustama liidu arengusse, võib kokkuvõtteks öelda, et 2016. aasta tõotab tulla sündmusterohke ja palju lisandväärtust loov.

Lugupidamisega

Katarina Kiiver

Noorjuristide projektijuht